Дадатак 7

АСАБЛІВАСЦІ АРГАНІЗАЦЫІ АДУКАЦЫЙНАГА
ПРАЦЭСУ ПРЫ ВЫВУЧЭННІ ВУЧЭБНЫХ ПРАДМЕТАЎ «ЧАЛАВЕК І СВЕТ», «ГЕАГРАФІЯ»

1. Рэалізацыя выхаваўчага патэнцыялу 
Рэалізацыі выхаваўчага патэнцыялу вучэбных прадметаў «Чалавек і свет» і «Геаграфія» будзе спрыяць адукацыйная дзейнасць, якая прадугледжвае:
фарміраванне грамадзянскай пазіцыі, прававой культуры і законапаслухмянасці вучня, здольнасці ацэньваць палітычныя, прававыя падзеі і працэсы ў грамадстве і дзяржаве;
раскрыццё значнасці геаграфічнай адукацыі для асобаснага развіцця і самавызначэння; 
фарміраванне навыкаў беражлівых адносін да прыроды Зямлі і прыродакарыстання;
акцэнтаванне ўвагі на разумным выкарыстанні дасягненняў геаграфічнай навукі ў інавацыйным развіцці грамадства;
устанаўленне міжпрадметных сувязяў з іншымі навукамі (матэматыкай, біялогіяй, хіміяй, фізікай і астраноміяй).
У змесце вучэбных прадметаў «Чалавек і свет» і «Геаграфія» ў найбольшай меры на дасягненне асобасных адукацыйных вынікаў арыентаваны наступныя тэмы. 
Па вучэбным прадмеце «Чалавек і свет»: «Як чалавек змяняе паверхню Зямлі», «Як чалавек змяняе паветра», «Як чалавек выкарыстоўвае ваду», «Як чалавек змяняе прыроду Зямлі» (V клас).
Па вучэбным прадмеце «Геаграфія»: «Прыродны комплекс» (VI клас); «Прыродныя зоны Афрыкі. Ахова прыроды», «Прыродныя зоны Аўстраліі і Акіяніі. Ахова прыроды», «Прыродныя зоны Паўднёвай Амерыкі. Ахова прыроды», «Прыродныя зоны Паўночнай Амерыкі. Ахова прыроды», «Прыродныя зоны Еўразіі. Ахова прыроды», «Антарктыда – ледзяны кантынент і міжнародная лабараторыя» (VII клас); «Геаграфія матэрыяльнай і духоўнай культуры», «Прыродныя рэсурсы і іх роля ў жыцці чалавека» (VIII клас); «Геаграфічнае становішча і даследаванне Беларусі», «Геаграфічныя ландшафты. Геаэкалагічныя праблемы Беларусі», «Геаграфія гаспадаркі і знешнеэканамічныя сувязі Беларусі» (IX клас); «Палітычная геаграфія і геапалітыка» (X клас); «Рацыянальнае прыродакарыстанне і ўстойлівае развіццё чалавецтва» (XI клас).
Улічваючы вялікі выхаваўчы патэнцыял экскурсій, значную колькасць экскурсійных аб’ектаў і турыстычных маршрутаў мясцовага значэння, рэкамендуецца выкарыстоўваць гэтую форму работы зыходзячы з прынцыпу тэрытарыяльнай даступнасці. 
2. Вучэбныя праграмы
Звяртаем увагу, што ў вучэбную праграму па вучэбным прадмеце «Геаграфія» для X класа (базавы ўзровень) унесены наступныя змены:
выключана паняцце «сепаратызм», дададзена паняцце «міжнародны канфлікт» (у тэме «Дынаміка палітычнай карты свету»);
скарэкціраваны змест тэмы «Геаграфія сектара паслуг свету» (уключаны віды міжнароднага турызму і лічбавізацыі сферы турызму, выключана вывучэнне майнінгу);
актуалізаваны пералік геаграфічных аб’ектаў, якія неабходна называць і паказваць на карце.
У змест вучэбнай праграмы «Геаграфія» для X класа (павышаны ўзровень) унесены наступныя змены:
пераразмеркавана колькасць вучэбных гадзін па асобных тэмах;
пераструктураваны змест тэмы «Геаграфія сектара паслуг свету»;
выключаны паняцці: «квазідзяржава», «сепаратызм»; дададзена паняцце «міжнародны канфлікт» (у тэме «Дынаміка палітычнай карты свету»); 
скарэкціраваны змест тэм «Геаграфія міжнароднай міграцыі» (уключаны пытанні, звязаныя з сучаснымі цэнтрамі прыцягнення міжнародных эмігрантаў і геаграфіяй новых відаў міжнароднай эміграцыі ва ўмовах глабалізацыі) і «Геаграфія сектара паслуг свету» (уключаны пытанні, звязаныя са штучным інтэлектам і яго значэннем у сусветнай гаспадарцы, праблемамі і рызыкамі выкарыстання штучнага інтэлекту ў сусветнай гаспадарцы); 
зменена колькасць практычных работ (дададзены 3 практычныя работы, выключаны 2 практычныя работы), скарэкціраваны змест некаторых практычных работ;
актуалізаваны пералік геаграфічных аб’ектаў, якія неабходна называць і паказваць на карце.
3. Вучэбныя выданні
Да 2026/2027 навучальнага года перавыдадзены з улікам вынікаў доследнай праверкі, дыялогавых пляцовак, грамадскай экспертызы наступныя вучэбныя дапаможнікі: 
Анціпава, К. А. Геаграфія. Сацыяльна-эканамічная геаграфія свету : вучэбны дапаможнік для 10 класа ўстаноў адукацыі, якія рэалізуюць адукацыйныя праграмы агульнай сярэдняй адукацыі, з беларускай мовай навучання і выхавання, з электронным дадаткам для павышанага ўзроўню / К. А. Анціпава, В. М. Гузава. – Мінск : Адукацыя і выхаванне, 2026.
Антипова, Е. А. География. Социально-экономическая география мира : учебное пособие для 10 класса учреждений образования, реализующих образовательные программы общего среднего образования, с русским языком обучения и воспитания, с электронным приложением для повышенного уровня / Е. А. Антипова, О. Н. Гузова. – Минск : Адукацыя і выхаванне, 2025.
У вучэбным дапаможніку актуалізаваны факталагічны матэрыял і статыстычныя даныя, адкарэкціравана структура і абноўлены змест матэрыялу на форзацах. 
Для ўзмацнення выхаваўчага патэнцыялу вучэбнага дапаможніка абноўлены і дапрацаваны матэрыялы ў рубрыцы «Свет і Беларусь», якія знаёмяць вучняў з сацыяльна-эканамічнымі аспектамі развіцця Рэспублікі Беларусь і дасягненнямі гаспадарчага комплексу на фоне сусветнай гаспадаркі; матэрыяламі аб дзяржаўнай палітыцы, якая праводзіцца ў галіне міжнародных адносін, сацыяльнай і дэмаграфічнай палітыцы; спецыялізацыяй Рэспублікі Беларусь у міжнародным геаграфічным падзеле працы.
Актуалізаваны і дапоўнены матэрыял у рубрыках «Клуб знаўцаў-эканомікагеографаў», «Ад тэорыі да практыкі», «Ад простага да складанага», «Паразважаем», які ўключае заданні, арыентаваныя на набыццё сацыяльнага вопыту вучняў, распрацоўку праектаў і прэзентацый па розных тэмах.
[bookmark: _Hlk236122987]4. Асобныя аспекты арганізацыі адукацыйнага працэсу (з улікам вынікаў ЦЭ, НДЯА) 
Асаблівую ўвагу пры арганізацыі адукацыйнага працэсу неабходна звярнуць на фарміраванне ў вучняў уменняў «чытаць» геаграфічную карту, выкарыстоўваць яе як крыніцу ведаў. Сфарміраванасць картаграфічных уменняў і навыкаў вучняў – адно з патрабаванняў да вынікаў вучэбнай дзейнасці вучняў. Работа з вучэбнымі картамі ў працэсе навучання геаграфіі з’яўляецца абавязковай. З мэтай фарміравання ў вучняў картаграфічных уменняў і навыкаў рэкамендуецца выкарыстоўваць вучэбныя насценныя і контурныя карты, вучэбныя атласы. Вучэбныя картаграфічныя выданні неабходна выкарыстоўваць на ўсіх этапах навучання: пры вывучэнні новага вучэбнага матэрыялу, замацаванні і абагульненні вывучанага матэрыялу, праверцы ведаў і ўменняў.  
Пералік вучэбных насценных карт, вучэбных атласаў і контурных карт (выдадзены РУП «Белкартаграфія»), якія могуць выкарыстоўвацца ў адукацыйным працэсе па вучэбным прадмеце «Геаграфія», размешчаны на нацыянальным адукацыйным партале: https://adu.by/  Галоўная / Адукацыйны працэс. 2026/2027 навучальны год / Агульная сярэдняя адукацыя / Вучэбнныя прадметы. V‒XI класы / Геаграфія.
Звяртаем увагу, што для выканання практычных работ па вучэбным прадмеце «Геаграфія» ў 10 класе (павышаны ўзровень), у якіх прадугледжана работа з контурнай картай (№№ 5, 11, 16, 18, 23, 24, 27), можа выкарыстоўвацца картаграфічная аснова «Палітычная карта свету», размешчаная на нацыянальным адукацыйным партале ў раздзеле «Профільнае навучанне» (катэгорыя «География» / «Геаграфія», курс «Геаграфія. 10 клас (2026))»: https://profil.adu.by.
[bookmark: _Hlk236045027]Засваенне зместу вучэбнага прадмета «Геаграфія» прадугледжвае не толькі авалоданне вызначаным аб’ёмам геаграфічных ведаў, але і ўменнем іх практычнага прымянення да вучэбных і жыццёвых сітуацый. 
Вынікі ЦЭ 2026 года паказалі, што для павышэння якасці адукацыі пры адборы дыдактычных сродкаў навучання варта аддаваць перавагу заданням, сканструяваным на аснове комплекснага падыходу да іх зместу.
Рэкамендуецца павялічваць колькасць заданняў, пры выкананні якіх неабходна ўжываць інфармацыйную (картаграфічную) адукаванасць; комплекснае бачанне геаграфічных працэсаў і з’яў (напрыклад, пры вывучэнні бакоў гарызонту, маштабу; кліматычных паясоў, занальных тыпаў глеб; дзяржаў свету па формах праўлення, палітыка-тэрытарыяльным упарадкаванні; сацыяльна-эканамічнага становішча краін свету і іншае).
Для папярэджання памылак у напісанні назваў геаграфічных аб’ектаў, геаграфічных тэрмінаў, прозвішчаў навукоўцаў і даследчыкаў на ўроках геаграфіі неабходна фарміраваць арфаграфічную адукаванасць вучняў.
Дасягненню больш высокіх вынікаў у працэсе навучання вучэбнаму прадмету будзе спрыяць: 
пастаяннае выкарыстанне на вучэбных занятках заданняў і прыёмаў работы на вызначэнне сутнасных прыкмет геаграфічных паняццяў, складанне комплексных характарыстык тэрыторый, прыродных зон, краін свету і іншае;
сістэматычная работа з картамі (вызначэнне адлегласцяў, напрамкаў, месцазнаходжання аб’ектаў араграфіі і гідраграфіі, кліматычных паясоў, прыродных зон, краін, гарадоў, цэнтраў вытворчасцяў і іншае);
арганізацыя сістэмнага паўтарэння ў XI класе вучэбнага матэрыялу, вывучанага ў VI–X класах.
Для сістэматызацыі ведаў вучняў рэкамендуецца выкарыстоўваць вучэбную праграму факультатыўных заняткаў «Геаграфія: абагульняючае паўтарэнне» для XI класа. Вучэбная праграма факультатыўных заняткаў размешчана на нацыянальным адукацыйным партале: https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Вучэбныя прадметы. V–XI класы / Геаграфія.
Для арганізацыі праектнай дзейнасці вучняў на II ступені агульнай сярэдняй адукацыі з мэтай развіцця інжынерна-тэхнічнага мыслення, стымулявання цікавасці да даследчай дзейнасці і падтрымкі зацікаўленасці вучняў да атрымання інжынернай адукацыі ў Акадэміі адукацыі распрацаваны камплекты інтэграваных міжпрадметных заданняў «Даследуем, праектуем, ствараем».
[bookmark: _Hlk235787670]Выкананне дадзеных заданняў дазваляе рэалізаваць STEM-падыход як пры вывучэнні вучнямі вучэбнага прадмета «Геаграфія», так і пры вывучэнні вучэбных прадметаў «Матэматыка», «Фізіка», «Інфарматыка», «Хімія». Нароўні з заданнямі па ўказаных вучэбных прадметах камплекты ўключаюць праекты тэхніка-канструктарскага і інжынерна-тэхнічнага напрамкаў. Заданні змяшчаюць апісанні праектаў і методыкі іх выканання, якія прадугледжваюць шырокае выкарыстанне інфармацыйна-камунікацыйных тэхналогій.
Распрацаваныя камплекты інтэграваных міжпрадметных заданняў «Даследуем, праектуем, ствараем» размешчаны на нацыянальным адукацыйным партале: https://adu.by/ Галоўная / Праектная дзейнасць.
[bookmark: _Hlk235787548]Звяртаем увагу, што ў Рэспубліцы Беларусь праводзяцца дыстанцыйныя вучэбныя змены па вучэбных прадметах матэматычнай і прыродазнаўчанавуковай адукацыі для падрыхтоўкі вучняў да алімпіяд, у тым ліку па вучэбным прадмеце «Геаграфія». Інфармацыя аб парадку і тэрмінах правядзення вучэбных змен, тэксты заданняў і іх відэаразбор размешчаны ў рубрыцы «Вочна-дыстанцыйная школа алімпіяднага руху» на нацыянальным адукацыйным партале: https://adu.by/ Галоўная / Школа алімпіяднага руху.
2

